ปีหน้าบสย.ค้ำประกันนันแบงก์
บสย.ทำโมเดล ค้ำประกันสินเชื่อนันแบงก์ พร้อมลุยลีสซิ่ง เช่าซื้อ แฟกเตอริ่ง หลังแก้ไขกฎหมายแล้ว
20 ก.ย. 2560

บสย.ทำโมเดล ค้ำประกันสินเชื่อนันแบงก์ พร้อมลุยลีสซิ่ง เช่าซื้อ แฟกเตอริ่ง หลังแก้ไขกฎหมายแล้วนายนิธิศ มนุญพร กรรมการและผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า กำลังจัดทำโมเดลค้ำประกันสินเชื่อจากสถาบันการเงินที่ไม่ใช่ธนาคาร (นันแบงก์) หลังจากแก้ไขกฎหมายเรียบร้อยแล้ว เพิ่มบทบาทรองรับการค้ำประกันสินเชื่อจากแหล่งอื่นๆ นอกจากธนาคารได้ อาทิ สินเชื่อลีสซิ่ง สินเชื่อเช่าซื้อ และแฟกเตอริ่งทั้งนี้ ได้ร่วมกับธนาคารกสิกรไทยจัดทำโมเดลการค้ำประกัน นันแบงก์ ประเมินความเสี่ยงธุรกิจ หลักประกัน รวมทั้งค่าธรรมเนียม ที่เหมาะสม ที่สถาบันการเงินและ บสย.อยู่ได้ โดยไม่พึ่งพาการชดเชยจากรัฐบาล คาดว่าใช้เวลาทำโมเดล 3 เดือน และจะเริ่มเปิดรับค้ำประกันให้นันแบงก์ต้นปี 2561ขณะที่โครงการค้ำประกัน สินเชื่อเอสเอ็มอีทวีทุน (PGS 6) วงเงิน 8.1 หมื่นล้านบาท มี 18 ธนาคาร เข้าร่วม ซึ่งโครงการเพิ่งเริ่มได้ประมาณ 1 เดือนกว่า มียอดอนุมัติสินเชื่อแล้ว 4,300 ล้านบาท โดยธนาคารกสิกรไทยส่งลูกค้าเอสเอ็มอีเข้าโครงการสูงสุด 1,700 ล้านบาทนายสุรัตน์ ลีลาทวีวัฒน์ รองกรรมการผู้จัดการ ธนาคารกสิกรไทย กล่าวว่า ตั้งเป้าปล่อยสินเชื่อโดยให้ บสย.ค้ำประกันมีวงเงิน 1.2 หมื่นล้านบาท ล่าสุดสนับสนุนเงินทุนแก่เอสเอ็มอีธุรกิจนำเข้า-ส่งออก และท่องเที่ยว โดยให้วงเงินสูงสุด 60 ล้านบาท ไม่ต้องมีหลักประกัน พร้อมเพิ่มวงเงินสินเชื่อเพื่อป้องกันความเสี่ยงอัตราแลกเปลี่ยน ส่วนกลุ่มธุรกิจท่องเที่ยวให้สินเชื่อสูงสุด 3.3 เท่าของมูลค่าหลักประกัน ตั้งเป้าปล่อยสินเชื่อโครงการนี้ 1,500 ล้านบาทด้านธนาคารกรุงเทพลงนามร่วมกับมหาวิทยาลัยธรรมศาสตร์ สนับสนุนการเติบโตและพัฒนา ธุรกิจสตาร์ทอัพและเอสเอ็มอี โดยมหาวิทยาลัยจะช่วยส่งเสริมองค์ความรู้ด้านวิชาการ ส่วนธนาคารช่วยต่อยอดธุรกิจพร้อมสนับสนุนด้านเงินทุน เบื้องต้นมีสตาร์ทอัพ 5 รายนำร่องโครงการ อาทิ วีฟู้ด ของนายอภิรักษ์ โกษะโยธินนายศิริเดช เอื้องอุดมศิลป์ รองผู้จัดการใหญ่ ธนาคารกรุงเทพ กล่าวว่า บริษัท บัวหลวงเวนเจอร์ส กำลังพิจารณาร่วมลงทุนกับบริษัทสตาร์ทอัพ 10 ราย คาดว่าปีนี้จะตัดสินใจร่วมลงทุนได้ 3-4 ราย แต่ละรายจะลงทุนเฉลี่ย 50-100 ล้านบาท ลงทุนเน้น 3 ธีม ได้แก่ ท่องเที่ยว สังคมผู้สูงอายุ และเกษตร